CELEX: 32019R1603
Language: bg
Date: 2019-07-18 00:00:00
Title: Делегиран регламент (ЕС) 2019/1603 на Комисията от 18 юли 2019 година за допълване на Директива 2003/87/ЕО на Европейския парламент и на Съвета по отношение на мерките, приети от Международната организация за гражданско въздухоплаване, за мониторинг, докладване и проверка на емисии от въздухоплаването с цел прилагане на глобална, основана на пазара мярка (Текст от значение за ЕИП.)

30.9.2019   
               
               
                  BG
               
               
                  Официален вестник на Европейския съюз
               
               
                  L 250/10
               
            
         ДЕЛЕГИРАН РЕГЛАМЕНТ (ЕС) 2019/1603 НА КОМИСИЯТА
         от 18 юли 2019 година
         за допълване на Директива 2003/87/ЕО на Европейския парламент и на Съвета по отношение на мерките, приети от Международната организация за гражданско въздухоплаване, за мониторинг, докладване и проверка на емисии от въздухоплаването с цел прилагане на глобална, основана на пазара мярка
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (1), и по-специално член 28в от нея,
         като има предвид, че:
         
                     (1)
                  
                  
                     С член 28в от Директива 2003/87/ЕО на Комисията се предоставят правомощия да приема разпоредби за подходящ мониторинг, докладване и проверка на емисиите за целите на прилагането на глобалната, основана на пазара мярка на Международната организация за гражданско въздухоплаване („ИКАО“) по всички маршрути, обхванати от тази мярка. От съображения за правна сигурност и яснота е необходимо да се уточнят полетите, които са обект на тези разпоредби, чрез позоваване на съответните маршрути и оператори на въздухоплавателни средства.
                  
               
                     (2)
                  
                  
                     Условията за мониторинг и докладване на емисиите, както и проверката на докладите за емисиите се прилагат за целите на схемата на ЕС за търговия с емисии в съответствие с Регламент (ЕС) № 601/2012 на Комисията (2) и Регламент за изпълнение (ЕС) 2018/2067 на Комисията (3). Тези условия бяха актуализирани и доразвити, що се отнася до мониторинга и докладването на емисиите, с Регламент за изпълнение (ЕС) 2018/2066 на Комисията (4), който ще се прилага от 1 януари 2021 г. В регламенти за изпълнение (ЕС) 2018/2066 и (ЕС) 2018/2067 се взема предвид първото издание на международните стандарти и препоръчителните практики, приети от ИКАО на 27 юни 2018 г. От съображения за административна ефективност и за свеждане до минимум на разходите на операторите за привеждане в съответствие е целесъобразно да се приведат в съответствие разпоредбите за прилагането на глобалната, основана на пазара мярка на ИКАО и разпоредбите, предвидени в Регламент (ЕС) № 601/2012 и в посочените регламенти за изпълнение.
                  
               
                     (3)
                  
                  
                     Съгласно Регламент (ЕС) № 601/2012 на Комисията държавите членки могат да предписват използването на електронни образци и специфични файлови формати за целите на докладването на емисиите от въздухоплавателни дейности съгласно Директива 2003/87/ЕО. За да се гарантира, че операторите на въздухоплавателни средства могат да изпълнят тези изисквания и при докладването на емисиите за целите на глобалната, основана на пазара мярка на ИКАО, Комисията следва да публикува специфичен електронен формат за обмен на данни.
                  
               
                     (4)
                  
                  
                     Не се счита, че прилагането на изискванията за мониторинг, докладване и проверка само за определени полети по отношение на оператори на въздухоплавателни средства със седалище в ЕИП води до нарушаване на конкуренцията. Следователно такива изисквания могат да бъдат приети на основание член 28в от Директива 2003/87/ЕО.
                  
               
                     (5)
                  
                  
                     Въз основа на споразумение за сътрудничество помежду им Комисията е упълномощена да потърси съдействие от Евроконтрол с цел осигуряване на качествени данни за емисиите. С оглед на гарантирането на пълнотата и точността на данните за емисиите, които ще бъдат предавани от държавите членки в очаквания от ИКАО формат, държавите членки следва да могат да изискват Комисията да се обръща за такова съдействие към Евроконтрол.
                  
               
                     (6)
                  
                  
                     Държавите членки следва да предават съответните проверени данни за емисиите на секретариата на ИКАО и да гарантират пълно и своевременно докладване на данните за емисиите, отнасящи се до всички съответни полети.
                  
               
                     (7)
                  
                  
                     Съгласно член 28б, параграф 2 от Директива 2003/87/ЕО в доклада по същия член следва да се разгледа въпросът дали настоящият регламент да се преразгледа,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            
               1.   Задълженията за докладване, предвидени в член 2, се прилагат само за оператори на въздухоплавателни средства, които отговарят на всички условия, посочени по-долу:
               
                           а)
                        
                        
                           притежават свидетелство за авиационен оператор, издадено от държава членка, или са регистрирани в държава членка, включително в най-отдалечените региони, зависимите територии и териториите на тази държава членка;
                        
                     
                           б)
                        
                        
                           произвеждат годишни емисии на CO2, по-големи от 10 000 тона, от използването на самолети с максимална сертифицирана излетна маса, по-голяма от 5 700 kg, извършващи полети между летища, намиращи се в различни държави от Европейското икономическо пространство („ЕИП“), или полети, посочени в член 2, параграф 1, считано от 1 януари 2019 г.
                        
                     
            
               2.   За целите на параграф 1, буква б) не се вземат предвид емисиите от следните видове полети:
               
                           а)
                        
                        
                           държавни полети;
                        
                     
                           б)
                        
                        
                           хуманитарни полети;
                        
                     
                           в)
                        
                        
                           медицински полети;
                        
                     
                           г)
                        
                        
                           военни полети;
                        
                     
                           д)
                        
                        
                           полети за гасене на пожари.
                        
                     
         
         
            Член 2
            
               1.   Операторите на въздухоплавателни средства докладват емисиите от следните полети:
               
                           а)
                        
                        
                           полети между летища, намиращи се в държави членки, и летища, намиращи се в трети държави;
                        
                     
                           б)
                        
                        
                           полети между летища, намиращи се в държави членки, и летища, намиращи се в най-отдалечени региони, зависими територии или територии на други държави членки;
                        
                     
                           в)
                        
                        
                           полети между летища, намиращи се в най-отдалечени региони, зависими територии или територии на държави членки, и летища, намиращи се в трети държави или в зависими територии или територии на други държави членки.
                        
                     
            
               2.   Параграф 1 се прилага и по отношение на операторите за търговски въздушен транспорт, които за период от три последователни четиримесечни периода извършват по-малко от 243 полета, заминаващи от или пристигащи на летище, разположено на територията на държава членка.
            
            
               3.   На операторите на въздухоплавателни средства се препоръчва също така да проверяват и докладват своите емисии от полети между летища, намиращи се в две различни трети държави.
            
            
               4.   Параграфи 1 и 3 се прилагат по отношение на емисиите от всякакви видове полети, с изключение на видовете полети, посочени в член 1, параграф 2, включително:
               
                           а)
                        
                        
                           полети за целите на обучение или търсене и спасяване;
                        
                     
                           б)
                        
                        
                           полети по правилата за визуален полет;
                        
                     
                           в)
                        
                        
                           полети за научни изследвания и изпитвания;
                        
                     
                           г)
                        
                        
                           полети съгласно задължение за обществена услуга.
                        
                     
         
         
            Член 3
            
               1.   За целите на докладването на своите емисии съгласно член 2 от настоящия регламент за операторите на въздухоплавателни средства се прилагат същите изисквания като тези по член 14 от Директива 2003/87/ЕО и Регламент (ЕС) № 601/2012. От 1 януари 2021 г. те подлежат на същите изисквания като определените в Регламент за изпълнение (ЕС) 2018/2066.
            
            
               2.   Комисията публикува електронен формат за обмен на данни за целите на докладването на емисиите от полетите, посочени в член 2. Операторите на въздухоплавателни средства използват посочения формат за електронен обмен на данни.
            
         
         
            Член 4
            Проверката на данните за емисиите, които се докладват съгласно член 2 от настоящия регламент, и акредитацията на проверяващите органи, извършващи проверката, подлежат на същите изисквания като определените в член 15 от Директива 2003/87/ЕО и в част Б от приложение V към посочената директива, както и в Регламент за изпълнение (ЕС) 2018/2067.
         
         
            Член 5
            Оператор на въздухоплавателно средство, който е включен в списъка в приложението към Регламент (ЕО) № 748/2009 на Комисията (5), докладва своите емисии на администриращата го държава членка, посочена в същото приложение.
            Оператор на въздухоплавателно средство, който не е включен в списъка в приложението към Регламент (ЕО) № 748/2009, докладва емисиите си на държавата членка, която е издала неговото свидетелство за авиационен оператор, или когато свидетелството за авиационен оператор не е издадено от държава членка — на държавата членка, в която е съдебната регистрация на този оператор на въздухоплавателно средство.
         
         
            Член 6
            По искане на държава членка Комисията може да потърси съдействие от Евроконтрол, за да подобри точността на данните за емисиите с оглед на тяхното предаване в съответствие с член 7.
         
         
            Член 7
            Без да се засяга преразглеждането на Директива 2003/87/ЕО от Европейския парламент и Съвета, държавите членки предават на секретариата на Международната организация за гражданско въздухоплаване съответните данни за емисиите, докладвани съгласно член 14 от Директива 2003/87/ЕО и съгласно настоящия регламент. Преди това предаване компетентните органи извършват проверки на мащаба на данните, които трябва да бъдат предадени. Същевременно държавите членки предават тези данни за емисиите и на Комисията.
            За целите на предаването на данни за емисиите съгласно първа алинея от настоящия член се използва емисионният фактор, посочен в приложение 16, том IV към Конвенцията за международно гражданско въздухоплаване, подписана на 7 декември 1944 г. („Чикагска конвенция“) за керосин за реактивни двигатели (Jet A1 или Jet A).
         
         
            Член 8
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 юли 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 275, 25.10.2003 г., стр. 32.
         
            (2)  Регламент (ЕС) № 601/2012 на Комисията от 21 юни 2012 г. относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета (ОВ L 181, 12.7.2012 г., стр. 30).
         
            (3)  Регламент за изпълнение (ЕС) 2018/2067 на Комисията от 19 декември 2018 г. относно проверката на данни и акредитацията на проверяващи органи съгласно Директива 2003/87/ЕО на Европейския парламент и на Съвета (ОВ L 334, 31.12.2018 г., стр. 94).
         
            (4)  Регламент за изпълнение (ЕС) 2018/2066 на Комисията от 19 декември 2018 г. относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета и за изменение на Регламент (ЕС) № 601/2012 на Комисията (ОВ L 334, 31.12.2018 г., стр. 1).
         
            (5)  Регламент (ЕО) № 748/2009 на Комисията от 5 август 2009 г. относно списъка на операторите на въздухоплавателни средства, които са извършвали авиационна дейност, включена в списъка от приложение I към Директива 2003/87/ЕО, към 1 януари 2006 г. или след това, като за всеки оператор на въздухоплавателни средства се посочва администриращата държава членка (ОВ L 219, 22.8.2009 г., стр. 1).